সময়ের সেরা আরেক তারকা লিওনেল মেসির মতো লম্বা সময় ধরে জাতীয় দলের বাইরে রয়েছেন ক্রিস্টিয়ানো রোনালদো। এবার ইউয়েফা নেশন্স লীগে পর্তুগালের আসন্ন দুই ম্যাচের দলেও নেই পাঁচবারের ব্যালন ডি’অর জয়ী তারকা। রাশিয়া বিশ্বকাপে শেষ ষোলোয় উরুগুয়ের কাছে হেরে ছিটকে পড়ার পর থেকেই জাতীয় দলের বাইরে রয়েছেন রোনালদো। তাবে বর্তমান ক্লাব জুভেন্টাসের হয়ে নিয়মিত সব প্রতিযোগিতায় পারফর্ম করে যাচ্ছেন তিনি। গত জুলাইয়ে রিয়াল ছেড়ে জুভেন্টাসে যোগ দেয়া রোনালদো পর্তুগালের হয়ে এখন পর্যন্ত ১৫৪টি ম্যাচ খেলে করেছেন ৮৫ গোল। গুরুত্বপূর্ণ অবদান রাখেন ২০১৬ সালের ইউরো জয়ে। ইউয়েফা নেশন্স লীগে আগামী ১৭ নভেম্বর স্বাগতিক ইতালির বিপক্ষে খেলবে পর্তুগাল। এর তিন দিন পর ঘরের মাঠে তারা পোল্যান্ডের মুখোমুখি হবে।